La cassa da pensiun chantunala vul midar da la prioritad da prestaziuns a la prioritad da contribuziuns

Il zercladur ha la regenza deliberà la missiva ed il sboz per la revisiun totala da l'ordinaziun davart la cassa da pensiun chantunala dal Grischun per mauns dal cussegl grond. La cassa duai vegnir adattada als svilups en la societad, l'economia ed en il mund da lavur. La missiva exista uss en furma stampada.

En il center da la revisiun totala stat la midada dal plan da prevenziun. Ins vul passar da la prioritad da prestaziuns a la prioritad da contribuziuns. Entant ch'en la prioritad da prestaziuns dependa l'autezza da las prestaziuns dal dumber d'onns ch'ins è participà a l'assicuranza e da la davosa paja assicurada, èn la basa per calcular las prestaziuns en la prioritad da contribuziuns ils dabuns da spargn augmentads e la tariffa da conversiun. Cun midar la prioritad vegni tegnì quint da la pretaisa per dapli flexibilitad e transparenza. La prioritad da contribuziuns dat simplas soluziuns flexiblas per dumondas che chaschunan difficultads en la prioritad da prestaziuns. Uschia pon ins schliar ils suandants fatgs senza calculaziuns cumplexas d'assicuranza: -

midadas sin il sectur da paja pervia dals models moderns dal temp da lavur,

- variaziuns dal pensum,

- pajas tenor prestaziun,

- entradas ed extradas da l'instituziun da prevenziun,

- promoziun da la proprietad d'abitaziuns cun meds dal provediment professiunal, e

- disposiziuns da la cassa da pensiun tenor il nov dretg da divorzi.

Il cler concept da finanziaziun cun in process da furmaziun da chapital enclegiantaivel è transparent per scadina persuna assicurada e facil da chapir. En l'entira Svizra pon ins constatar in spustament vers la prioritad da contribuziuns en las instituziuns da prevenziun. Bleras instituziuns da dretg public ed er da dretg privat han gia fatg questa midada e fan senz'auter experientschas positivas.

In punct da revisiun impurtant pertutga la surveglianza LPP. Da nov duai ella vegnir excercitada dal departament da giustia, polizia e sanitad (DGPS). Perquai ch'il DGPS è cumpetent gia oz per la surveglianza da las instituziuns da prevenziun en il chantun e perquai ch'el dispona uschia da las cugnuschentschas professiunalas necessarias, è la midada da la surveglianza LPP natirala e logica. Il medem mument pon ins rinforzar tras quai la surveglianza e la controlla e detretschar las incumbensas dal departament da finanzas e militar en connex cun la cassa da pensiun chantunala.

Da nov duain las contribuziuns vegnir graduadas en dependenza da la vegliadetgna. I vegnan fixadas be anc contribuziuns totalas, da las qualas la repartiziun tranter ils lavurants ed ils patruns è chaussa dals partenaris socials. La paja assicurada vegn definida da nov. Sco usità en autras instituziuns da prevenziun duai vegnir resguardada er la 13avla paja mensila per calcular la paja assicurada. Tenor il dretg en vigur po ina persuna assicurada retrar be 20 pertschient da sia prestaziun da vegliadetgna sco indemnisaziun en chapital. La regenza propona d'augmentar questa opziun sin 50 pertschient.

Singulas decisiuns che vegnivan tratgas fin uss da la regenza duain vegnir delegadas a la cumissiun administrativa. Quest organ paritetic daventa uschia pli impurtant.

Igl è previs da suttametter pli tard in'autra missiva al cussegl grond che preschenta l'autonomia da la cassa sco ch'ella era vegnida planisada oriundamain e quai ensemen cun la proposta per finanziar il deficit.

La cumissiun predeliberanta dal cussegl grond vegn a tractar la revisiun totala da l'ordinaziun davart la cassa da pensiun il mais avust, il cussegl grond probablamain en la sessiun d'october.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 27.07.2000